  Наталья Тетерина Удмуртиысь дано журналист, историк но тодосъя «Иднакар: методы историко-культурной реконструкции» журналэз поттӥсь Алексей Коробейников элькунысь Йӧскалык лыдӟетъюртлэн «Дано лыдӟисез» луиз. Соин ӵош та нимын туэ истори тодосъя кандидат, Удмурт кун университетысь дышетӥсь Наталья Бармина пусъемын. Данъян ужрад 23-тӥ куартолэзе Ижкарын Удмуртиысь Йӧскалык лыдӟетъюртлы 100 ар тырмонлы но Лыдӟетъюртъёслэн огъяросси нуналзылы сӥзем сӥё-дано ужрадын ортчиз. Алексей Коробейников ивортодэтъя «Удмуртия» агентстволы верамъя, али со лыдӟетъюртэ лыдӟиськись сямен уг ветлы, нырысь ик, гожъясь сямен — ужъюртысь эскерон ужъёсызлы материал утча. Валамон, ми Удмуртиын улӥськом бере, ӵемгес шаертодон но йӧскалык литературая ёзэтэ ветлоно луэ. Узыр фонд, тужгес но газетъёсын фонд, кудзэ ми кутӥськом та ёзэтысь, милемлы вань ужъёсамы юрттэт луэ. Со ужкагазъёсты ми вань книгаосамы историяя источникъёсты кадь кутӥськом Алексей Коробейников, Удмуртиысь дано журналист, тодосъя журналэз поттӥсьЙӧскалык лыдӟетъюртысь тодэтъёс юрттэмен гожтэм книгаосыныз историк татын ик, элькун лыдӟиськонниын, калыкез тодматэ. Ми ялан возьматӥськиськом йӧскалык ёзэтын, пыриськиськом Йӧскалык лыдӟетъюртлэн ужрадъёсаз, шуэ журналист. Йӧскалык лыдӟетъюртлэн «Дано лыдӟись» пусъёсыз Фото: Наталья Еркешева © Лыдӟетъюртлэсь туала мерлыкын интызэ дунъяса, Алексей Коробейников пусъе: интернет кылдэмен лыдӟиськоннилэн ужез ӧжытгес ӧз луы, малы ке шуоно вотэсысь книгаез шедьтон понна, кин ке но сое отчы интыяны кулэ. Егитъёс ӵемгес ивортодэт интернетысь куто, но со отын мед кылдоз шуыса, кулэ луыны гожъясь и кулэ луыны лыдӟетъюрт, кудӥз ивортодэтэз уте. Асьсэ понна со книгаос лыдӟись доры уз вуэ, соосты вӧлмытыны кулэ. Лыдӟетъюртлэн лыдӟисьёсты радъян ужез, малпасько, нокытчы уз ышы. Лыдӟетъюрт гожъясь но лыдӟись вискын посредник луэ Алексей Коробейников, Удмуртиысь дано журналист, тодосъя журнал поттӥсьАчиз историк кагаз книгаосты лыдӟыны яратэ ке но, электрон тодэтъёсын но ужа. Татын нош ик Йӧскалык лыдӟетъюртлэн сайтэз юрттэ, шуэ со. Алексей Коробейников малпамъя, лыдӟисьёс но библиотекалы шӧдскымон юрттэт сётыны быгато: кылсярысь, вераны, кыӵе книгаослы кулэяськон бадӟымгес, кыӵеоссэ электрон амалэ поттыны кулэ вылэм.  Тодэ вайытом, Йӧскалык лыдӟетъюртлэн 100 ар тырмонлы сӥзем ужрадын туэ элькун Кивалтэтлэсь Зоя Богомолова нимо премизе Йӧскалык лыдӟиськонни но Сюмси ёрос лыдӟетъюрт басьтӥзы. Озьы ик данъетъёсты сётъян азьын «Удмуртгражданпроект» элькун лыдӟиськоннилэн выльдэм вылтусыныз но пуштросэныз тодматӥз. Тегъёс: Ижкар лыдӟиськонни Удмуртия Мерлык книгаос лыдетъюрт Йӧскалыклыдӟетъюрт  